

R E P U B L I K A H R V A T S K A

POŽEŠKO-SLAVONSKA ŽUPANIJA

GRAD POŽEGA

Gradonačelnik

KLASA:022-01/19-01/4

URBROJ: 2177/01-01/01-19-1

Požega, 30. listopad 2019.

 Na temelju članka 44. stavka 1. i članka 48. stavka 1. točke 7. Zakona o lokalnoj i područnoj (regionalnoj) samoupravi (NN, broj: 33/01., 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak i 123/17.), članka 15. Zakona o javnoj nabavi (NN, broj: 120/16.) i članka 61. stavka 3. podstavka 34. i članka 115. Statuta Grada Požege (Službene novine Grada Požege, broj: 3/13., 19/13., 5/14., 19/14., 4/18., 7/18.- pročišćeni tekst, 11/18. i 12/19.), a u svezi s člankom 34. Zakona o fiskalnoj odgovornosti (NN, broj: 111/18.) i s člankom 7. Uredbe o sastavljanju i predaji Izjave o fiskalnoj odgovornosti (NN, broj: 95/19.), Gradonačelnik Grada Požege, dana 30. listopada 2019. godine, donosi

**P R A V I L N I K**

**o stvaranju ugovornih obveza Grada Požege**

**I. OPĆE ODREDBE**

**Članak 1.**

(1) Ovim se Pravilnikom uređuje način i postupak koji prethodi preuzimanju ugovornih obveza na teret Proračuna Grada Požege (u nastavku teksta: Proračun).

(2) Izrazi koji se koriste u ovom Pravilniku, a imaju rodno značenje, bez obzira na to jesu li korišteni u muškom ili ženskom rodu odnose se jednako na muški i ženski rod.

**Članak 2.**

Ugovorne obveze stvaraju se sukladno odredbama Zakona o javnoj nabavi (NN, broj: 120/16.- u nastavku teksta: Zakon o javnoj nabavi), Pravilnika o jednostavnoj nabavi robe, usluga i radova te provedbi projektnih natječaja (Službene novine Grada Požege, broj: 11/17. i 11/18.- u nastavku teksta: Pravilnik o jednostavnoj nabavi), drugih zakonskih propisa, Plana nabave Grada Požege, općih akata i posebnih odluka Grada Požege.

II. NABAVA ROBA, USLUGA I RADOVA PO ZAKONU O JAVNOJ NABAVI

1. Jednostavna nabava roba i usluga procijenjene vrijednosti manje od 200.000,00 kuna

bez PDV-a, te radova procijenjene vrijednosti manje od 500.000,00 kuna bez PDV-a

Članak 3.

(1) Upravna tijela Grada Požege (u nastavku teksta: Upravna tijela), prilikom jednostavne nabave roba, usluga i radova dužna su postupati u skladu s Pravilnikom o jednostavnoj nabavi.

(2) Ukoliko se radi o nabavi vrijednosti ispod 70.000,00 kuna bez PDV, u pravilu se ispostavlja narudžbenica koju potpisuje pročelnik Upravnog tijela.

(3) Odredba iz stavka 1. ovoga članka koja se odnosi na prikupljanje ponuda ne primjenjuje se na izuzeća za ugovore o javnoj nabavi sukladno člancima 29.-34. Zakona o javnoj nabavi.

(4) Jednostavnu nabavu za sva Upravna tijela provode službenici Upravnog odjela za samoupravu Grada Požege, raspoređeni na radno mjesto Savjetnika za javnu nabavu i Višeg stručnog suradnik za javnu nabavu (u nastavku teksta: nadležni službenici).

1. Javna nabava robe i usluga procijenjene vrijednosti veće od 200.000,00 kuna bez

PDV-a, te radova procijenjene vrijednosti veće od 500.000,00 kuna bez PDV-a

Članak 4.

Nabava u iznosu većem od 200.000,00 kuna bez PDV-a za robu, usluge i iznosu većem od 500.000,00 kuna bez PDV-a za radove provodi se sukladno Zakonu o javnoj nabavi.

Članak 5.

(1) Prijedlog za pokretanje postupka javne nabave podnosi pročelnik Upravnog tijela za koji se nabava vrši, a Gradonačelnik Grada Požege (u nastavku teksta: Gradonačelnik) donosi odluku o imenovanju članova stručnog Povjerenstva naručitelja u postupku nabave.

(2) Javnu nabavu za sva Upravna tijela provodi stručno Povjerenstvo naručitelja koje imenuje Gradonačelnik.

Članak 6.

(1) Nakon što je temeljem Zakona o javnoj nabavi i općih akata, odabrana pravna ili fizička osoba s kojom će se zasnovati ugovorni odnos i isplatiti sredstva na teret Proračuna, nadležni službenici u jednostavnim nabavama, a imenovano stručno Povjerenstvo naručitelja u javnim nabavama izrađuju prijedlog odluke o odabiru koja treba sadržavati (najmanje) podatke o:

* imenu i prezimenu fizičke osobe, odnosno tvrtki i sjedištu pravne osobe s kojom će se zasnovati ugovorni odnos
* vrsti robe, radova ili usluga za izvršenje kojih nastaje ugovorni odnos
* vrijednosti roba, radova ili usluga za izvršenje kojih nastaje ugovorni odnos.

(2) Odluku iz stavka 1. ovoga članka i ugovor potpisuje Gradonačelnik, sukladno zakonskim propisima i aktima Grada Požege.

**III. STVARANJE UGOVORNIH OBVEZA TEMELJEM DRUGIH ZAKONSKIH PROPISA I OPĆIH AKATA GRADA POŽEGE**

**Članak 7.**

(1) Ugovorne obveze iz područja komunalnog gospodarstva, nabava i postupak odabira izvršitelja komunalnih djelatnosti i usluga, odnosno donošenje odluke o odabiru provodi se sukladno Zakonu o javnoj nabavi, a u svezi s člankom 50. Zakona o komunalnom gospodarstvu (NN, broj: 68/18. i 110/18.).

(2) Odluka iz stavka 1. ovoga članka mora (najmanje) sadržavati podatke koji su navedeni u članku 6. stavku 1. podstavku 1.- 3. ovoga Pravilnika.

Članak 8.

Ugovorne obveze u drugim područjima iz samoupravnog djelokruga Grada Požege koje nisu obuhvaćene odredbama članka 3.-7. ovoga Pravilnika (zakup poslovnog prostora, najam stambenog prostora, stjecanje imovine, zakup javnih površina, zakup poljoprivrednog zemljišta, dodjela stipendija, stjecanje nefinancijske imovine i slično) nastaju sukladno zakonskim propisima, te općim aktima i posebnim odlukama Grada Požege.

IV. ZAVRŠNE ODREDBE

**Članak 9.**

**Donošenjem ovoga Pravilnika prestaje važiti Pravilnik o stvaranju ugovornih obveza Grada Požege, KLASA: 022-01/14-01/2, URBROJ: 2177/01-01/01-14-2 od 17. siječnja 2014. godine.**

**Članak 10.**

Ovaj Pravilnik stupa na snagu danom donošenja, a objavit će se u Službenim novinama Grada Požege i na službenoj internetskoj stranici Grada Požege (www.pozega.hr).

GRADONAČELNIK

Darko Puljašić, dipl.iur.